ยื้อลดค่าต๋งเอทีเอ็มถึงมิ.ย.
ธนาคารพาณิชย์ยื้อเวลาลดค่าต๋งการถอนโอนเงินถามยอดผ่านตู้เอทีเอ็มข้ามธนาคารออกไปจนถึง มิ.ย. แหยงรายได้หายหมื่นล้าน
5 เม.ย. 2554

ธนาคารพาณิชย์ยื้อเวลาลดค่าต๋งการถอนโอนเงินถามยอดผ่านตู้เอทีเอ็มข้ามธนาคารออกไปจนถึง มิ.ย. แหยงรายได้หายหมื่นล้าน
แหล่งข่าวจากธนาคารพาณิชย์เปิดเผยว่า การลดค่าธรรมเนียมการถอนเงิน ถามยอดและเบิกเงินผ่านตู้เอทีเอ็มข้ามเขตและข้ามธนาคารลงมาจากเดิม 5-10 บาท น่าจะปฏิบัติได้ในช่วงสิ้นเดือน มิ.ย.นี้ เพราะต้องให้ธนาคารต่างๆ มีความพร้อมด้านระบบเหมือนกัน
“การลดค่าธรรมเนียมธนาคารอิเล็กทรอนิกส์ลงมาน่าจะทำให้ธนาคารทั้งระบบมีรายได้ลดลง 8,000 – 1 หมื่นล้านบาท จากที่มีรายได้ค่าธรรมเนียมปีละ 8-9 หมื่นล้านบาท เพราะการโอนเงินเบิก-ถอนเงินผ่านเอทีเอ็มมีสัดส่วนกว่า 37%” แหล่งข่าวเปิดเผย
นายอนุชิต อนุชิตานุกูล ผู้ช่วยกรรมการผู้จัดการอาวุโส ผู้บริหารสายงานบริหารผลิตภัณฑ์และการตลาด ธนาคารกรุงไทย กล่าวว่า ธนาคารพร้อมที่จะปรับลดค่าธรรมเนียมการทำธุรกรรมการเงินผ่านตู้เอทีเอ็มระหว่างธนาคารลงตามที่ธนาคารแห่งประเทศไทย (ธปท.) กำหนดให้เริ่มใช้ภายในไตรมาส 2 ของปีนี้ แต่ที่ยังไม่สามารถเริ่มดำเนินการได้ทันที เพราะต้องรอความพร้อมจากบางธนาคารเพื่อจะให้บริการพร้อมกัน 
“เกณฑ์ค่าธรรมเนียมใหม่ของแบงก์ชาติจะกระทบกับรายได้จากค่าธรรมเนียมของธนาคารในปีนี้เยอะพอสมควร แต่ธนาคารพร้อมที่จะให้บริการประชาชนอยู่แล้ว”นายอนุชิต กล่าว
นายอำพล โพธิ์โลหะกุล รองกรรมการผู้จัดการ ธนาคารกสิกรไทย กล่าวว่า จะสามารถลดค่าบริการธุรกรรมผ่านตู้เอทีเอ็มได้ภายในไตรมาส 2 แน่นอน โดยปัจจุบันได้ส่งข้อมูลทั้งหมดไปยังบริษัท เนชั่นแนล ไอทีเอ็มเอ๊กซ์ ซึ่งเป็นตัวกลางข้อมูลของธนาคารต่างๆ แล้ว จึงขึ้นอยู่กับความพร้อมของไอทีเอ็มเอ๊กซ์ว่าจะให้บริการรวดเร็วแค่ไหน
แหล่งข่าวจากธนาคารไทยพาณิชย์ เปิดเผยว่า ธนาคารพร้อมจะลดค่าธรรมเนียมลงมา แต่ขอรอดูมติจากการประชุมสมาคมธนาคารไทยในเดือน มิ.ย.ก่อนเนื่องจากทุกธนาคารจะต้องเริ่มดำเนินการพร้อมกันทั้งหมด
ทั้งนี้ ธปท. กำหนดให้ธนาคารพาณิชย์ลดค่าธรรมเนียมการถอนหรือถามยอดผ่านตู้เอทีเอ็มของต่างธนาคาร ซึ่งปัจจุบันให้ถอนเงินหรือถามยอดฟรีได้ 4 ครั้ง ครั้งที่ 5 คิดรายการละ 5 บาท ส่วนต่างจังหวัดถอนเงินคิด 20-25 บาทต่อรายการ และในครั้งที่ 5 จะคิดเพิ่มอีก 5 บาทต่อรายการ เปลี่ยนเป็นให้ฟรี 4 ครั้งต่อเดือน ทั้งในต่างจังหวัดและกรุงเทพฯ ส่วนครั้งที่ 5 ขึ้นไปคิดไม่เกิน 10 บาทต่อรายการ 
สำหรับการถอนเงินต่างธนาคารข้ามเขตผ่านตู้เอทีเอ็มนั้นปัจจุบันธนาคารคิดค่าบริการหมื่นละ 10 บาท บวกค่าธรรมเนียมคู่สายอีก 10 บาท รวมขั้นต่ำ 20-25 ต่อรายการ ครั้งที่ 5 เป็นต้นไปคิดเพิ่มครั้งละ 5 บาท เปลี่ยนใหม่เป็นฟรี 4 ครั้งแรกต่อเดือน ครั้งที่ 5 ไม่เกิน 20 บาทต่อรายการ โดยเริ่มบังคับใช้ไตรมาส 2 ปีนี้